Letné olympijské hry 1996

XXVI. letné olympijské hry sa konali od 19. júla do 4. augusta 1996 v Atlante v štáte Georgia v USA.
Atlanta získala právo usporiadať olympiádu v roku 1990, keď v poslednom kole získala o 16 hlasov viac ako grécke Atény. Dané rozhodnutie bolo brané ako kontroverzné, nakoľko Atény sa uchádzali o organizovanie z dôvodu storočnice od prvých novodobých olympijských hier (Atény 1896), v rozhodujúcom poslednom kole Atlanta získala väčšinu hlasov, ktoré v štvrtom kole podporili kanadské Toronto.

Medailová bilancia

Najdôležitejšie momenty 
 Olympijský oheň zapálil svetoznámy boxer Muhammad Ali 
 Naim Süleymanoğlu sa stal prvým vzpieračom, ktorý získal tri zlaté medaily.
 Donovan Bailey vyhral beh na 100 m v novom svetovom rekorde 9,84 s.
 Marie-José Perecová získala zlatú medailu v behu na 200 aj 400 m.
 Michael Johnson získal zlatú medailu v behu na 200 aj 400 m, v behu na 200 m vytvoril nový svetový rekord 19,32 s.
 Vo veku 35 rokov získal svoju štvrtú zlatú medailu v skoku do diaľky Carl Lewis, čím sa zaradil medzi najúspešnejších olympionikov v histórií zo ziskom celkovo 9 zlatých.
 Michelle Smith z Írska získala tri zlaté medaily a jednu bronzovú v plávaní. 
 Amy Van Dyken získala v olympijskom bazéne štyri zlaté medaily.
 Olympiády sa zúčastnilo 197 krajín, čím bol prekonaný dovtedajší rekord. 
 Andre Agassi získal zlatú medailu v turnaji mužov v tenise.

Slovenskí športovci 
Slovenská republika sa v Atlante 1996 prvýkrát zúčastnila ako samostatná výprava letných olympijských hier. Slovenskí športovci získali 1 zlatú medailu (Michal Martikán C1, vodný slalom mužov), 1 striebornú medailu (Slavomír Kňazovický C1, rýchlostná kanoistika 500 m mužov) a 1 bronzovú medailu (Jozef Gönci, ľubovoľná malokalibrovka na 60 rán). Medaila Jozefa Gönciho bola vôbec prvá medaila na olympiáde pre Slovenskú republiku.

Atentát v olympijskom parku 
27. júla vybuchla v olympijskom parku klincová bomba, ktorá priamo zabila jednú osobu a 111 zranila, jedna osoba zomrela na srdcový infarkt. Neskôr bol z atentátu obvinený Eric Robert Rudolph, protipotratový aktivista.

Pozri aj 
 Letné paralympijské hry 1996

Externé odkazy 
 LOH 1996 na oficiálnej stránke MOV 

 
Šport v 1996
1996
Šport v Atlante
Olympijské hry 1996
1996 v USA